স্বাস্থ্য অধিদপ্তর সূত্র জানায়, ২০১৩ সালের ১৭ ডিসেম্বর থেকে ২০১৪ সালের ১৫ মার্চ পর্যন্ত সময়ে মো. নাসির উদ্দিন স্বাস্থ্য শিক্ষা ব্যুরোর ভারপ্রাপ্ত প্রধানের দায়িত্ব পালন করেন। ওই সুযোগে তিনি এ দপ্তরের প্রায় ৬০ লাখ টাকা হাতিয়ে নেন। পরবর্তী সময় স্বাস্থ্য, জনসংখ্যা ও পুষ্টি সেক্টর উন্নয়ন কর্মসূচির (এইচপিএনএসডিপি) বৈদশিক সাহায্যপুষ্ট নিরীক্ষা অধিদপ্তর (ফাপাড) নিরীক্ষিত ২০১৩-১৪ অর্থবছরের হিসাবে এই অনিয়মের বিষয়টি ধরা পড়ে, যা নিয়ে মন্ত্রণালয়ের পক্ষ থেকেও তদন্ত করা হয়। এতেও অভিযোগ প্রমাণিত হয়। ফলে মন্ত্রণালয়ের নির্দেশে মো. নাসির উদ্দিনকে শাস্তিস্বরূপ ২০১৫ সালের সেপ্টেম্বর মাসে তাঁর ওই সময়ের বেতন স্কেল থেকে দুই ধাপ নামিয়ে দেওয়া হয়। একই সঙ্গে স্বাস্থ্য শিক্ষা ব্যুরো থেকে তাঁকে ঢাকা সিভিল সার্জন অফিসে বদলি করা হয়।